Tirsdag tok landslagssjef Lars Lagerbäck ut troppen til kampene mot Australia og Albania. En av de nye spillerne i troppen er Kristoffer Ajer, som har imponert for Celtic de siste månedene. I tillegg er Iver Fossum med for første gang i troppen under Lars Lagerbäck.

- Både Kristoffer og Iver er litt i samme situasjon. De har spilt seg inn i lagene sine. Vi har fulgt dem og også pratet mye med Leif Gunnar. De har gjort det så bra i klubblaget og dette er gode eksempler på at hvis man gjør det bra i klubblagene har man sjanse til å komme med. Begge har kommet langt til å være så unge, sier Lagerbäck.

Han kan også glede seg over at Alexander Sørloth har kommet godt i gang med sitt opphold i Crystal Palace.

- Ikke minst mentalt betyr det mye for en spiller å ta det steget og få spille i en stor liga. Han tok et stort steg i Danmark og har fått spille i Palace, sier Lagerbäck.

Totalt er 24 spillere tatt med i troppen.

- Vi brukte veldig mange spillere i 2017 og opplevde at det var en jevn standard. Nå må vi jobbe frem en stamme. Så kommer det alltid være åpne plasser for spillere som gjør det bra i klubblaget eller utvikler seg, sier landslagssjefen.

- Denne troppen har vi valgt å ta ut 24 spillere. Det er litt usikkerhet rundt Haitam på grunn av en lårskade. Ellers er det noen spillere som ikke er med. De som spiller i USA, noen i Tyskland og noen i Norge. Troppen er ikke låst, men vi håper å komme frem til 15-18 spillere som skal være en stamme. Det blir en liten test i disse kampene, men i juni skal det være en tropp som skal være klare til Nations League til høsten, fortsetter han.

Norges tropp mot Australia og Albania